
1. Conferinţa ONU privind rasismul 

În perioada 30 august – 8 septembrie a.c. au avut loc la Durban, Africa de Sud, lucrările Conferinţei ONU privind rasismul. Scopul declarat al reuniunii a fost continuarea luptei împotriva rasismului, a xenofobiei şi acordarea de despăgubiri statelor africane victime ale comerţului cu sclavi.

După câteva zile de confruntări ideologice, Statele Unite şi Israelul au anunţat, la 3 septembrie a.c., că părăsesc lucrările Conferinţei ONU datorită imposibilităţii de a se ajunge la un acord privind declaraţia finală ce urma să fie supusă plenului. 

Secretarul american de Stat, Colin Powell, a confirmat retragerea Statelor Unite, afirmând că aceasta are la bază lipsa posibilităţii realizării unui compromis privind Israelul, secţiunea în divergenţă fiind următoarea: “O politică bazată pe ocupaţie străină, staţionări şi blocadă militară, constituie o violare gravă a drepturilor internaţionale ale omului, un nou tip de apartheid, o crimă împotriva umanităţii şi o ameninţare serioasă la adresa păcii”.

În urma discuţiilor cu reprezentanţii SUA la Durban, Colin Powell a ajuns la concuzia că nu este posibil ca această Conferinţă să contribuie la lupta împotriva rasismului. “Ştiu că nu se poate combate rasismul de către o Conferinţă care emite declaraţii conţinând termeni legaţi de ură, care constituie o revenire la vremurile în care sionismul era asimilat cu rasismul sau care susţine ideea că am făcut prea mult în ceea ce priveşte Holocaustul sau care se concentrează, în privinţa abuzurilor şi cenzurii, asupra unei singure ţări din lume, Israelul”, se arată într-un comunicat al Secretarului american de Stat.

La rândul său, congressman-ul american Tom Lantos a afirmat că “se pare că, în pofida eforturilor extraordinare depuse de guvernul american în ultimele luni, participarea la conferinţă este imposibilă. Cei al căror scop a fost să ia ostatică această Conferinţă, pentru scopuri de propagandă, au dat dovadă de rigiditate şi au refuzat compromisul”, a spus el.

Retragerea Israelului a fost anunţată de ministrul de Externe, Shimon Peres. “Am rechemat delegaţia noastră care se află la Durban şi regretăm spectacolul ciudat care s-a produs”, a afirmat acesta.

Guvernul sud-african şi-a exprimat regretul pentru retragerea Statelor Unite, considerând că aceasta nu era necesară. “Conferinţa va continua în spiritul în care s-a desfăşurat şi până acum - un creuzet plin de perspective, reprezentanţii întregii comunităţi internaţionale fiind uniţi în hotărârea lor de a nu se lăsa distraşi de la ordinea de zi a Conferinţei”, se arată într-un comunicat al guvernului sud-african.

*

Comitetul general al Conferinţei împotriva rasismului, a adoptat, la 8 septembrie a.c., câteva texte de compromis cu privire la Orientul Apropiat şi sclavie, care au fost prezentate plenului adunării, pentru şedinţa finală.

Aşa-numitul “comitet general”, care s-a ocupat de redactarea textelor aflate în dispută, a reunit un număr de 20 de state din diferite zone geografice ale lumii. Membrii comitetului au adoptat “prin consens general” textul de compromis asupra căruia au căzut de acord Uniunea Europeană şi ţările arabe, cu privire la Orientul Apropiat, şi textul referitor la sclavie, convenit de UE şi ţările africane.

Textul convenit între europeni şi africani recunoaşte că “sclavia este o crimă împotriva umanităţii şi ar fi trebuit recunoscută ca atare dintotdeauna”. Documentul în cauză nu mai cuprinde termenul “reparaţii”, care a fost respins de reprezentanţii occidentali, dar încurajează, în termeni generali, comunitatea internaţională, să sporească ajutorul acordat statelor în curs de dezvoltare.

Textul de compromis asupra Orientului Apropiat menţionează dreptul palestinienilor la autodeterminare, dreptul întoarcerii refugiaţilor şi dreptul la securitate al tuturor statelor din regiune, inclusiv al Israelului.

*

 

Reacţii la încheierea Conferinţei de la Durban 

 

■ “Succesul conferinţei de la Durban va depinde de modul în care guvernele îşi vor continua angajamentul de a combate rasismul”, a declarat Mary Robinson, secretarul general al Conferinţei ONU.

■ Ministrul israelian al Afacerilor Externe, Shimon Peres, a calificat Conferinţa ONU drept un “mare succes pentru Israel”, exprimându-şi satisfacţia că majoritatea antiisraeliană, sistematică în opinia lui, la summit-urile internaţionale, “a fost înfrântă”.

■ Statele Unite s-au declarat “decepţionate” de lucrările conferinţei, afirmând că aceasta a fost “politizată”.

■ Secretarul general al ONU, Kofi Annan, şi-a exprimat satisfacţia pentru acordul la care au ajuns participanţii la conferinţă, apreciind că un eşec “ar fi dat satisfacţie celor mai rele elemente din societate”.

■ Marea Britanie şi-a exprimat satisfacţia pentru adoptarea declaraţiei finale de la Durban, prin care sclavia este calificată drept crimă împotriva umanităţii. Baroana Valerie Amos, secretar-adjunct al Foreign Office, a declarat că “Marea Britanie ia în considerare rasismul cu seriozitate, iar conferinţa a fost o ocazie importantă pentru comunitatea internaţională de a găsi mijloacele de a combate rasismul şi xenofobia”.

■ Preşedintele francez, Jacques Chirac, şi premierul Lionel Jospin şi-au exprimat satisfacţia, la încheierea conferinţei de la Durban. Jacques Chirac a apreciat “unitatea” şi “fermitatea” de care Uniunea Europeană a dat dovadă la conferinţă, în timp ce premierul Lionel Jospin şi-a exprimat “satisfacţia foarte mare” pentru adoptarea prin consens a declaraţiei finale.

■ Iranul a respins pasajele referitoare la chestiunea palestiniană din declaraţia finală de la Durban şi a denunţat “presiunile occidentale” făcute pentru ca aceasta să fie adoptată. Liderii iranieni sunt nemulţumiţi că nu au fost condamnate “crimele Israelului din teritoriile ocupate”.

■ “Siria nu este mulţumită sută la sută de pasajul referitor la chestiunea palestiniană inclus în declaraţia finală de la Durban”, a declarat ministrul Afacerilor Externe, Faruk al-Sharaa, reafirmând “caracterul rasist al abuzurilor israeliene împotriva palestinienilor”.

*

Forumul organizaţiilor neguvernamentale de la Durban, care a avut loc în paralel cu Conferinţa mondială a ONU împotriva rasismului, a adoptat o rezoluţie finală care condamnă Israelul pentru acţiunile de “genocid” îndreptate împotriva poporului palestinian. 

În textul documentului final, făcut public în cadrul lucrărilor Conferinţei ONU împotriva rasismului, se solicită “încetarea imediată a crimelor rasiste comise sistematic de Israel, respectiv crime de război, acte de genocid şi de epurare etnică, precum şi acte de terorism împotriva poporului palestinian”. În acelaşi document, Israelul este declarat un stat “rasist şi de apartheid, care duce o politică echivalentă cu colonialismul, ce neagă drepturile fundamentale ale palestinienilor”. 

Câteva ONG-uri, printre care organizaţiile Amnesty International şi Human Rights Watch, nu au luat parte la votul de adoptare a declaraţiei finale, pronunţându-se împotriva utilizarii termenului “genocid”. 

Documentul final al acestei reuniuni a provocat deja reacţii vehemente în Israel, şeful statului israelian, Moshe Katzav, afirmând că “anumite declaraţii şi rezoluţii adoptate la Durban sunt în mod evident rasiste şi antisemite”. 

 

 

 

 

2. Alegerile prezidenţiale din Belarus 

 

Peste şapte milioane de alegători au fost aşteptaţi, la 9 septembrie a.c., la urne pentru a-l desemna pe noul preşedinte al Republicii Belarus.

Principalii candidaţi au fost: - Preşedintele în exerciţiu, Alexandr Lukaşenko, care se află în fruntea statului din 1994 şi al cărui regim autoritar este boicotat de Occident; - liderul celei mai importante confederaţii sindicale din Belarus, reprezentantul opoziţiei, Vladimir Gontcearik; - Serghei Gadoukevitch, ultranaţionalist, considerat de analiştii politici un om al puterii.

Ultimul sondaj de opinie dat publicităţii arăta că A. Lukaşenko este creditat cu 44% din intenţiile de vot, faţă de 20-25% cât ar obţine V. Gontcearik.

Statele Unite au acuzat regimul lui A. Lukaşenko de obstrucţionarea procesului electoral din Belarus după ce autorităţile locale au anunţat expulzarea unui sindicalist american acuzat de amestec în “treburile interne”. Acestea au anunţat că nu vor recunoaşte rezultatele acestor alegeri din cauza unor nereguli săvârşite în timpul campaniei electorale.

Preşedintele Belarus nu pare afectat de posibilitatea ca Occidentul să continue boicotarea regimului său, acuzat de numeroase încălcări ale drepturilor omului. “Important este ca rezultatele acestor alegeri să fie recunoscute de poporul belarus”, a declarat acesta. Alexander Lukaşenko a avertizat opoziţia şi pe occidentali că “un scenariu iugoslav nu este permis în Belarus”. 

V. Gontcearik a declarat că o victorie a lui A. Lukaşenko obţinută din primul tur va fi rezultatul unei fraude electorale: “Sunt sigur că A. Lukaşenko nu va obţine 50% din voturi în primul tur decât prin fraudă electorală”.

Liderul opoziţiei l-a acuzat pe A. Lukaşenko de “înfricoşare a populaţiei prin declaraţii despre un scenariu iugoslav. Este un bluff. Nu va exista nici un scenariu iugoslav în Belarus. Va fi o victorie a opoziţiei şi un transfer paşnic al puterii”, a declarat A. Gontcearik.

Preşedintele rus Vladimir Putin şi-a exprimat, la 7 septembrie a.c., sprijinul voalat pentru preşedintele A. Lukaşenko şi s-a declarat “încântat” de sprijinul acestuia în favoarea unei Uniuni Rusia-Belarus. “Ceea ce se întâmplă în Belarus nu ne este indiferent, deoarece noi construim un stat democratic”, a declarat V. Putin, referindu-se la Uniunea dintre cele două state. Integrarea progresivă a celor două state în cadrul unei Uniuni Rusia-Belarus este susţinută ferm de preşedintele A. Lukaşenko, reprezentanţii opoziţiei declarându-şi în repetate rânduri lipsa lor de entuziasm pentru o apropiere prea strânsă de Moscova. 

Şeful misiunii de observare a OSCE din Belarus, Gerard Stoudmann, şi-a exprimat dorinţa ca alegerile prezidenţiale din Belarus “să nu ducă la o izolare şi mai mare a Belarusului. O asemenea politică ar fi contraproductivă pentru poporul acestui stat”.

*

Potrivit rezultatelor oficiale, Preşedintele Aleksandr Lukaşenko a obţinut 75,6% din voturi, 15,39% revenind principalului său adversar, Vladimir Gonciarik, al treilea candidat, ultranaţionalistul Serghei Gaidukevitci, obţinând 2,5% din sufragii. Potrivit Comisiei Electorale Centrale, rata de participare la scrutin a fost de 82,5% din numărul total de persoane cu drept de vot. 

Opoziţia din Belarus a cerut, după anunţarea primelor rezultate oficiale, desfăşurarea unui al doilea tur la alegerile prezidenţiale câştigate de preşedintele Aleksandr Lukasenko, afirmând că rezultatele au fost “falsificate”. 

 

3. Situaţia din Macedonia

 

Deputaţii macedoneni au adoptat, la 6 septembrie a.c., cu o largă majoritate, necesitatea unei revizuiri a Constituţiei, prin două voturi succesive, unul secret şi altul public. Rezultatele votului secret au arătat că 91 de deputaţi au votat în favoarea amendării legii fundamentale a ţării, 18 s-au opus, iar 3 s-au abţinut. În timpul celui de-al doilea scrutin, public, 91 de deputaţi au votat “pentru”, 19 “împotrivă” iar 2 s-au abţinut.

Votul Parlamentului de la Skopje reprezintă prima etapă a unui proces complex de modificare a Constutuţiei, amendamentele trebuind adoptate până la 27 septembrie a.c. Revizuirea Constituţiei va permite aplicarea reformelor prevăzute în acordul de pace convenit la 13 august a.c., care vor acorda mai multe drepturi minorităţii albaneze din ţară.

Militarii NATO au reluat operaţiunea de colectare a armelor depuse de gherila albaneză din Macedonia, au anunţat surse militare occidentale. Cea de-a doua fază a operaţiunii “Essential Harvest” a fost condiţionată de votul Parlamentului de la Skopje, iar durata sa va fi de minim patru zile, a precizat sursa citată.

Prima fază a acestei operaţiuni a durat trei zile, în cursul cărora militarii NATO au colectat 1200 de arme din totalul celor 3300 anunţate că vor fi depuse de rebelii albanezi. 

Preşedintele macedonean, Boris Trajkovski, a afirmat, la 8 septembrie a.c., în discursul rostit la radio cu ocazia Zilei Independenţei ţării, că NATO va trebui să părăsească Macedonia, după încheierea misiunii sale de dezarmare a gherilei albaneze, apreciind că o prezenţă prelungită ar fi “artificială” şi pacea obţinută în aceste condiţii ar fi una “falsă”.

Şeful statului a susţinut, pe de altă parte, opţiunea unei forţe sub mandatul Naţiunilor Unite, similară celei desfăşurată în Macedonia până în 1999. “Nu este nici în interesul NATO, nici al Macedoniei, de a avea aici un alt Kosovo sau o altă Bosnie, un alt protectorat. Aici forţele macedonene nu au fost implicate într-o purificare etnică, nu a avut loc un război, o prezenţă NATO pentru a menţine o pace artificială nu este, deci, necesară”, a apreciat Boris Trajkovski. 

În mesajul său adresat naţiunii cu ocazia Zilei Independenţei, preşedintele macedonean s-a referit şi la “grupările teroriste” ale etnicilor albanezi. “Aceste grupări vor fi distruse, dacă vor continua să se lupte pentru teritorii”, a spus B. Trajkovski.

La rândul său, NATO “nu a luat încă în considerare instituirea unei noi misiuni sau prelungirea operaţiunii din Macedonia faţă de data stabilită, 26 septembrie”, a declarat purtătorul de cuvânt al Alianţei, Yves Brodeur. Operaţiunea “Essential Harvest” este “o misiune specifică, pentru o perioadă dată, şi nu au survenit modificări”, a precizat Y. Brodeur. “Ceea ce se va întâmpla la sfârşitul misiunii depinde de situaţia din Macedonia”, consideră purtătorul de cuvânt al NATO. “Rămâne la latitudinea guvernului macedonean să decidă cum va folosi acalmia instituită de operaţiunea NATO”, a mai declarat purtătorul de cuvânt al Alianţei. Y.Brodeur a precizat că, deocamdată, Consiliul permanent al NATO nu a luat în discuţie ideea desfăşurării unei misiuni UE în Macedonia după retragerea militarilor NATO, la sfârşitul lunii septembrie.

Emisarul Uniunii Europene în Macedonia, François Leotard, a lansat ideea desfăşurării unei “forţe uşoare” a UE în Macedonia după retragerea militarilor NATO, pentru a evita crearea unui vid de securitate. “Dacă ţările membre UE vor ajunge la un acord, iar NATO va asigura sprijinul logistic, este posibilă dislocarea unei forţe europene uşoare pentru asigurarea protecţiei observatorilor UE şi OSCE şi garantarea securităţii până la revenirea definitivă a autorităţilor legale din Macedonia”, a afirmat F. Leotard. Emisarul european a precizat că forţa europeană ar putea avea “1500 - 2000 de oameni, cu un mandat precizat”. 

Richard Holbrooke, fostul ambasador al Statelor Unite la ONU, s-a pronunţat pentru o menţinere a forţelor NATO în Macedonia dincolo de termenul “total absurd” de 30 de zile al operaţiunii “Essential Harvest”. “Vă spun: după 30 de zile, NATO nu se va retrage. Nu e posibil. Liderii Alianţei vor trebui să revină asupra poziţiilor lor, pe care le găsesc inoperante. Treizeci de zile, e total absurd! Acest lucru ar înseamna că NATO ar trebui aproape să înceapă să-şi retragă trupele, la puţin timp după sosirea lor”, a declarat R. Holbrooke.

Considerând “ridicolă şi pur simbolică” cifra de 3.300 de arme pe care NATO trebuie să le strângă de la UCK, în cadrul misiunii sale, Richard Holbrooke a apreciat că “aceste arme ar putea fi înlocuite în decurs de o săptămână”. “Dacă NATO se retrage la încheierea mandatului său iniţial, este foarte probabil să se producă incidente sângeroase”, a adăugat el.

 

4. Situaţia din Orientul Mijlociu 

■ Raportul ONU privind situaţia din Palestina

 

Potrivit unui bilanţ alarmant al ONU, “teritoriile palestiniene ocupate au făcut un salt înapoi de peste cinci ani”, înregistrându-se aproape o triplare a ratei şomajului şi o scădere cu 40% a salariului real. Potrivit raportului ONU, care are la bază un studiu al Băncii Mondiale, dacă situaţia nu se îmbunătăţeşte, un palestinian din doi va trăi sub pragul de sărăcie ia sfârşitul anului în curs.

“Dacă lucrurile continuă astfel, în curând vom putea vorbi de haos, de instabilitate şi de insecuritate generalizate”. Terje Roed-Larsen, emisarul special al ONU în teritoriile palestiniene, Cisiordania şi Fâşia Gaza, a declarat că “departe de a se ameliora, situaţia se înrăutăţeşte neîncetat”.

Potrivit raportului ONU, costul anului de Intifadă pentru economia palestiniană este astronomic: între 1,8 şi 2,8 miliarde de dolari. Raportul menţionează faptul că, fie şi în cazul în care conflictul s-ar încheia imediat şi restricţiile impuse deplasării palestinienilor ar fi în întregime ridicate, teritoriile ar necesita - fără îndoială - o perioadă de mai mulţi ani pentru a reveni la nivelul economic de dinaintea Intifadei. În discursul rostit cu prilejul prezentării acestui raport, Terje Roed-Larsen a folosit cuvinte deosebit de aspre la adresa închiderii teritoriilor, realizată de armata israeliană. În opinia reprezentantului ONU în Orientul Mijlociu, aceasta constituie o practică ce nu reduce riscurile unor atentate, ci, dimpotrivă, sporeşte disperarea populaţiei. “În spatele acestor cifre economice, se află suferinţa şi durerea oamenilor”, a spus diplomatul norvegian, susţinător al acordului de la Oslo, şi desemnat în această funcţie de Kofi Annan, secretarul general al Naţiunilor Unite.

Raportul ONU confirmă, astfel, constatarea a numeroase organizaţii non-guvemamentale, atât israeliene cât şi palestiniene, potrivit cărora multitudinea barajelor militare întâlnite pe toate drumurile din Cisiordania şi Fâşia Gaza nu corespund unor preocupări în domeniul securităţii. Adesea, palestinienii blocaţi din cauza unei blocade pot - cu preţul unor ocoluri foarte lungi şi primejdioase - să ajungă la destinaţie în cele din urmă.

Potrivit ONU, dacă teritoriile nu s-au prăbuşit încă total, aceasta se datorează în principal faptului că Autoritatea Naţională Palestiniană continuă să plătească salarii, fie că se munceşte sau nu. “Fără ajutorul internaţional, acest sistem s-ar fi năruit”, a precizat Terje Roed-Larsen. 

*

Concomitent cu prezentarea raportului ONU, în Israel a avut loc o întrunire a cabinetului de securitate condus de premierul Ariel Sharon, pentru a dezbate o nouă propunere a armatei: crearea unei “zone tampon” de mai multe sute de metri lăţime, de-a lungul întregii “Linii verzi” (cum este numită frontiera invizibilă dintre teritorii şi Israelul propriu-zis). În această zonă, ar fi permis doar accesul palestinienilor ce trăiesc acolo, ceilalţi putând primi, în urma intrării pe acest teritoriu, ani grei de temniţă. “Este un mijloc de a diviza şi mai mult teritoriile palestiniene”, aprecia cotidianul israelian “Ha'aretz”, punând sub semnul întrebării utilitatea unei astfel de zone.

Cabinetul de securitate israelian a decis să intensifice “atacurile cu ţintă precisă” împotriva obiectivelor palestiniene, în urma celor trei atentate antiisraeliene comise recent.

În cursul reuniunii, premierul Ariel Sharon a respins ideea unor operaţiuni la scară largă, apreciind că eficacitatea acestora poate fi pusă sub semnul îndoielii şi va atrage criticile comunităţii internaţionale. A. Sharon a cerut “acţiuni cu ţintă precisă”, raiduri cu elicoptere sau acţiuni ale unor comandouri, care să vizeze atacarea activiştilor palestinieni suspectaţi că ar fi implicaţi în aceste atentate.

“Poziţia premierului este binecunoscută. El consideră că cea mai bună metodă de combatere a terorismului o reprezintă operaţiunile cu ţintă precisă împotriva palestinienilor”, a declarat un responsabil israelian. În chestiunea creării unor “zone tampon”, “premierul a subliniat că armata nu va putea decreta un astfel de sector drept zonă militară închisă fără acordul tururor membrilor minicabinetului”, a precizat acest responsabil. Această restricţie a fost impusă comandamentului militar din cauza consecinţelor negative pe care crearea “zonelor militare închise” le-ar putea avea asupra populaţiei palestiniene şi din cauza impactului în plan internaţional.

*

În cadrul unui discurs rostit la începutul lunii septembrie a.c., preşedintele Egiptului, Hosni Mubarak, şi-a prezentat propria versiune privind violenţele palestiniene: “Dacă blocada se menţine, atunci stau acasă indiferent de localitatea palestiniană, fără a avea un loc de muncă, şcoala se află în altă localitate, spitalul în alt oraş, iar locul meu de muncă în altă parte, deci sunt incapabil să mă deplasez dintr-un loc în altul”, a afirmat H. Mubarak. “Această metodă îi împinge pe cetăţenii palestinieni către un anumit grad de disperare şi frustrare. Deci te aştepţi de la ei să facă orice. Îi vezi cum detonează bombe şi se sinucid în acest fel”, a mai precizat preşedintele egiptean. De aceea, în opinia sa, “nu te poţi aştepta ca Y. Arafat să controleze totul”.

Potrivit unor oficilităţi, liderii arabi i-ar fi recomandat lui Y. Arafat, în particular, să împiedice violenţa împotriva unor civili. “Suntem împotriva violenţei care face victime civile. Nu cred că există cineva care să ierte acest lucru”, a afirmat purtătorul de cuvânt al Ligii Arabe, Hesham Youssef. “Când spunem stop violenţei, nu înţelegem însă încetarea Intifadei, deoarece aceasta este o reacţie împotriva tuturor practicilor israeliene şi, în general, împotriva ocupaţiei”.

“Ţinând seama de o asemenea stare de spirit, dacă Y. Arafat va ceda acum şi va pune capăt violenţei, populaţia palestiniană se va întoarce probabil împotriva sa şi va sprijini în mai mare măsură grupări extremiste ca Hamas sau Războiul Sfânt Islamic”, au apreciat mai mulţi comentatori politici. “Oficialităţile palestiniene trebuie să obţină unele lucruri, ceva care să le permită să spună populaţiei lor: Am obţinut aceasta, vă rugăm încetaţi acum violenţa pentru a avea un răgaz şi a soluţiona problemele economice”, au afirmat aceştia.

 

5. Alegerile legislative din Norvegia 

 

Circa 3,35 milioane de norvegieni au fost chemaţi, la 10 septembrie a.c., la urne, pentru a alege un nou Parlament în cadrul unui scrutin care ar urma, conform analiştilor, să se soldeze cu victoria partidelor de dreapta (conservatori, liberali, democraţi-creştini şi populişti), în dauna Partidului Laburist, formaţiunea aflată la guvernare.

În urma scrutinului trebuie ales un nou Parlament monocameral (Störting), care are 165 de locuri, este ales pe patru ani şi nu poate fi dizolvat.

După numărarea şi validarea a 90% din sufragii, Partidul Laburist a obţinut 24,4% din voturile exprimate. Potrivit comentatorilor politici locali, acesta este cel mai slab rezultat din istoria electorală a partidului. 

Partidul Conservator, condus de Jan Petersen şi aflat în opoziţie în ultimii zece ani, şi-a adjudecat 20,6% din voturi, iar Partidul Progresului şi Partidul Democrat-Creştin, 14% şi, respectiv, 13%. 

Prezenţa la urne a alegătorilor norvegieni a fost de 74,5%, în scădere faţă de precedentul scrutin legislativ, din 1997, când rata participării la vot a fost de 78,3%.

Primul ministru norvegian, Jens Stoltenberg, a recunoscut, într-o declaraţie făcută la Oslo, că partidul său “a înregistrat cel mai slab rezultat”, însă a exclus o demisie imediată a guvernului său, invitând celelalte formaţiuni politice “să se aşeze la masa negocierilor”. “Partidul Laburist nu se cramponează de putere. Însă ar fi o eroare să renunţăm la responsabilităţile guvernamentale” - a spus Jens Stoltenberg. 

Analiştii politici consideră că guvernul J. Stoltenberg nu este constrâns din punct de vedere tehnic să demisioneze în urma rezultatelor înregistrate. Pentru a răsturna de la guvernare actualul Cabinet, conservatorii ar trebui să formeze o majoritate printre cei 165 de reprezentanţi ai Störting - dar acest lucru ar putea dura mai multe săptămâni. 

 

6. Rezultatele primelor alegeri democratice din Timorul Oriental 

 

Comisia Electorală Independentă din Timorul Oriental a anunţat, la 10 septembrie a.c., rezultatele oficiale ale primelor alegeri democratice care au avut loc în 30 august a.c. în teritoriul administrat de ONU şi a anunţat componenţa Adunării Constituante (primul Parlament al fostei colonii portugheze, anexată unilateral de Indonezia). 

“Astfel se împlineşte visul poporului est-timorez de a-şi exercita unul din drepturile de bază ale omului, garantat în multe ţări din lume şi reprezintă o ocazie deosebită în istoria oricărei ţări”, a precizat şeful Comisiei. Această Comisie, compusă din trei membri internaţionali şi doi reprezentanţi ai Timorului Oriental, a fost însărcinată cu organizarea, supravegherea şi buna desfăşurare a alegerilor, precum şi cu examinarea contestaţiilor depuse după anunţarea primelor rezultate. 

Potrivit rezultatelor oficiale finale, Frontul Naţional pentru Independenţa Timorului Oriental (FRETILIN) a obţinut 57,3% din sufragiile exprimate, respectiv 55 din cele 88 de locuri ale Adunării Constituante - 43 din 75 de locuri, la nivel naţional, şi 12 din 13 locuri, la nivel districtual. 

Adunarea Constituantă, care va deveni forul legislativ al Timorului Oriental după dobândirea independenţei regiunii, va elabora şi adopta, în curs de 90 de zile, un proiect de Constituţie. 

Partidul Democrat a obţinut şapte locuri în Adunarea Constituantă, urmat de Partidul Social-Democrat şi de Uniunea Social-Democrată din Timorul Oriental (ASDT), fiecare obţinând şase mandate. Alte şapte partide au obţinut două şi, respectiv, un loc. 

Conducătorul administraţiei de tranziţie a ONU din Timorul Oriental (UNTAET), Sergio Vieira de Mello, a declarat că anunţul Comisiei electorale, “închide un capitol în tranziţia către independenţa Timorului Oriental”. 

Timorul Oriental va deveni independent în cursul anului 2002, după 450 de ani de dominaţie portugheză, 24 de ani de ocupaţie indoneziană şi 2 ani de administraţie ONU. 

